На основу члана 95а став 7. Закона о играма на срећу („Службени гласник РС”, бр. 18/20 и 94/24)

Министар финансија доноси

**ПРАВИЛНИК**

**о техничком поступку и начину размене података у вези са самоискључењем играча из учешћа у посебним играма на срећу преко средстава електронске комуникације**

Члан 1.

Овим правилником прописује се технички поступак, начин извештавањa и размена података у вези са самоискључењем играча из учешћа у посебним играма на срећу преко средстава електронске комуникације, код приређивача посебних игара на срећу преко средстава електронске комуникације (у даљем тексту: приређивач).

Члан 2.

Приређивач омогућава самоискључење играчу који има регистровани кориснички налог на основу захтева играча за самоискључење.

Играч може да поднесе захтев за своје искључење из учествовања у посебним играма на срећу преко средстава електронске комуникације преко свог регистрoваног корисничког налога, на веб презентацији приређивача или личним подношењем писаног захтева за самоискључење у просторијама приређивача.

Захтев из става 2. овог члана мора да садржи следеће податке:

1) име и презиме играча;

2) јединствени матични број играча;

3) број личне карте или број пасоша за страно лице;

4) регистровану адресу електронске поште играча (е-пошта);

5) период самоискључења;

6) датум подношења захтева;

7) сагласност играча;

8) потпис подносиоца захтева у случају када се захтев подноси писаним путем.

Приређивач одмах по пријему захтева играча за самоискључење онемогућава том играчу приступ корисничком налогу.

Приређивач одмах по пријему захтева играча за самоискључење врши са Управом размену података из става 3. овог члана електронским путем преко софтверског решења Управе.

Након пријема података из става 5. овог члана, Управа размењује податке са свим приређивачима, који одмах по пријему тих података онемогућавају приступ корисничком налогу играчу који се самоискључио.

Техничке карактеристике захтева из става 3. овог члана и начин размене података, ближе се уређују техничким упутством које објављује Управа.

Члан 3.

Приређивач пре регистрације новог корисничког налога играча врши проверу електронским путем, преко софтверског решења Управе, да ли се лице, подносилац захтева за регистрацију корисничког налога налази у евиденцији играча који су поднели захтев за самоискључење.

Уколико Управа обавести приређивача да се лице из става 1. овог члана налази у евиденцији самоискључених играча, приређивач онемогућава том лицу регистрацију корисничког налога до истека периода самоискључења.

Уколико Управа обавести приређивача да се лице из става 1. овог члана не налази у евиденцији самоискључених играча, приређивач може наставити са поступком регистрације корисничког налога.

Детаљи поступка провере статуса играча из става 1. овог члана, као и исход провера из ст. 2. и 3. овог члана, ближе се уређују техничким упутством које објављује Управа.

Члан 4.

Приређивач омогућава играчу опозив самоискључења уколико је играч поднео захтев за самоискључење на период дужи од 12 месеци, односно захтев за трајно самоискључење, након истека периода од 12 месеци од датума подношења захтева играча за самоискључење.

Играч може да поднесе захтев за oпозив самоискључења из става 1. овог члана искључиво након истека периода од 12 месеци од датума подношења захтева за самоискључење, и то електронским путем преко своје регистроване адресе електронске поште (е-пошта) код приређивача или личним подношењем писаног захтева за опозив самоискључења у просторијама приређивача.

Захтев играча за опозив самоискључења из става 1. овог члана мора да садржи следеће податке:

1) име и презиме играча;

2) јединствени матични број играча;

3) број личне карте или број пасоша за страно лице;

4) регистровану адресу електронске поште играча (е-пошта);

5) период самоискључења;

6) датум подношења захтева за самоискључење;

7) датум подношења захтева за опозив самоискључења;

8) потпис подносиоца захтева у случају када се захтев подноси писаним путем.

Приређивач одмах по пријему захтева играча за опозив самоискључења доставља Управи податке из става 3. овог члана електронским путем, преко софтверског решења Управе.

Члан 5.

Овај правилник ступа на снагу осмог дана од дана објављивања у „Службеном гласнику Републике Србије”.

Број 001892537 2025 10520 027 000 012 001

У Београду, 2. јуна 2025. године

Министар,

**Синиша Мали,** с.р.